På baggrund af et tip blev to forskellige adresser mandag ransaget i Aalborg. Det var efterforskere fra operativ efterforskning, der klokken 12.55 ransagede de to adresser. Tippet viste sig at holde stik, for på begge adresser blev der fundet pistoler og derudover fandt efterforskerne også narkotika og ulovlige cigaretter. I en pressemeddelelse fortæller politikommissær Casper Jacobsen om ransagelserne: - I den forbindelse fandt vi på den ene adresse en skarpladt pistol, og på den anden adresse fandt vi endnu en pistol med tilhørende ammunition. Udover de to pistoler blev der fundet anabolske steroider, cigaretter uden banderole, hash og amfetamin. En 32-årig mand er anholdt i sagen. Han er sigtet for besiddelse af skydevåben under særligt skærpende omstændigheder. Derudover er han også sigtet for besiddelse af euforiserende stoffer og anabolske steroider. Den 32-årige mand vil blive fremstillet i et lukket grundlovsforhør ved Retten i Aalborg tirsdag klokken 10.

Referat:
Nordjyllands Politi har mandag ransaget to adresser i Aalborg. Efterforskerne fandt pistoler, steroider og narkotika.